

**GRADSKO VIJEĆE *PRIJEDLOG***

KLASA: 322-02/20-01/03

URBROJ: 2186/18-02/1-20-1

Ludbreg, 27. kolovoza 2020. godine

Na temelju članka 49. stavka 4., članka 51. stavka 5. i članka 62. stavka 5. Zakona o zaštiti životinja („Narodne novine“ broj 102/17, 32/19) i članka 33. Statuta Grada Ludbrega („Službeni vjesnik Varaždinske županije“, broj 23/09, 17/13, 40/13 – pročišćeni tekst, 12/18, 55/18 – pročišćeni tekst, 40/19, 13/20 ), Gradsko vijeće Grada Ludbrega na 23. sjednici održanoj 27. kolovoza 2020. godine, donosi

**Izmjene i dopune Odluke**

**o uvjetima i načinu držanja kućnih ljubimaca i** **načinu postupanja s napuštenim i izgubljenim životinjama te divljim životinjama**

**Članak 1.**

U Odluci o uvjetima i načinu držanja kućnih ljubimaca i načinu postupanja s napuštenim i izgubljenim životinjama te divljim životinjama („Službeni vjesnik Varaždinske županije“ br. 103/2018) u članku 12. mijenja se stavak (2) tako da glasi:

(2) Iznimno od odredbe stavka 1. ovog članka, psi se mogu kretati bez povodca, uz nadzor posjednika na slijedećim javnim površinama:

* prostor saniranog odlagališta otpada „Meka“ u Ludbregu, čkbr. 3700/1, k.o. Ludbreg
* na ostalim površinama izvan naseljenog mjesta.

**Članak 2.**

Stavak (3) ostaje nepromijenjen.

**Članak 3.**

Ova Odluka stupa na snagu osmog dana od dana objave u »Službenom vjesniku Varaždinske Županije«.

**Predsjednik**

**Gradskog vijeća**

Antun Šimić

**OBRAZLOŽENJE**

**Izmjena i dopuna Odluke**

**o uvjetima i načinu držanja kućnih ljubimaca i načinu postupanja s napuštenim i izgubljenim životinjama te divljim životinjama**

Zakon o zaštiti životinja („Narodne novine“ broj 102/17, 32/19) uređuje način postupanja sa životinjama, uvjete koji su potrebni za zaštitu životinja pri držanju, uzgoju, izvođenju zahvata na životinjama, usmrćivanju, prijevozu, korištenju životinja u znanstvene svrhe, držanju životinja u zoološkim vrtovima, u cirkusima i drugim predstavama, prilikom prodaje kućnih ljubimaca te postupanje s napuštenim i izgubljenim životinjama, inspekcijski nadzor i prekršajne odredbe.

Odluka o uvjetima i načinu držanja kućnih ljubimaca i načinu postupanja s napuštenim i izgubljenim životinjama te divljim životinjama donijeta je na 11. sjednici Gradskog vijeća Grada Ludbrega održanoj 27. prosinca 2018. godine (u daljnjem tekstu Odluka).

U predmetnoj Odluci u članku 12. bilo je navedeno da :

„(1) Kada posjednik izvodi svog psa izvan stana ili dvorišta obiteljske kuće, pas mora biti propisno označen i na povodcu.

(2) Iznimno od odredbe stavka 1. ovog članka, psi se mogu kretati bez povodca, uz nadzor posjednika na slijedećim javnim površinama:

* „Otoku mladosti“,
* na ostalim površinama izvan naseljenog mjesta.“

Otok mladosti koji je od ove godine u vlasništvu Grada Ludbrega se uređuje za slobodno vrijeme i rekreaciju ljudi, na njemu se u sklopu europskog projekta uređuje šetnica, planira se u održavanje manifestacija te nije više prikladan za kretanje pasa bez povodca uz nadzor posjednika.

Za navedenu svrhu, može se koristiti uređen prostor saniranog odlagališta otpada „Meka“ u Ludbregu.

Obzirom na naprijed navedeno predlaže se Gradskom vijeću Grada Ludbrega donošenje Izmjena i dopuna Odluke o uvjetima i načinu držanja kućnih ljubimaca i načinu postupanja s napuštenim i izgubljenim životinjama te divljim životinjama.